Tarybos Reglamentas (EB) Nr. 2285/2003
2003 m. gruodžio 22 d.
iš dalies keičiantis Reglamentą (EB) Nr. 1255/96, laikinai sustabdantį autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams
EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1) Bendrija yra suinteresuota iš dalies arba visiškai sustabdyti autonominių Bendrojo muitų tarifo muitų taikymą naujiems produktams, neišvardytiems 1996 m. birželio 27 d. Reglamento (EB) Nr. 1255/96, laikinai sustabdančio autonominių Bendrojo muitų tarifo muitų taikymą tam tikriems pramonės, žemės ūkio ir žuvininkystės produktams [1], priede.
(2) Kai kuriuos produktus reikėtų išbraukti iš minėto reglamento priedo, kadangi Bendrija nėra suinteresuota toliau taikyti autonominių Bendrojo muitų tarifo muitų sustabdymą arba dėl to, kad reikia pakeisti jų aprašymą atsižvengiant į technikos pokyčius.
(3) Produktai, kurių apibūdinimą būtina pakeisti, turėtų būti laikomi naujais produktais.
(4) Atsižvelgiant į didelį 2004 m. sausio 1 d. įsigaliosiančių pakeitimų skaičių, Reglamento (EB) Nr. 1255/96 priedas turėtų būti pakeistas visiškai nauja versija, kuri įsigaliotų tą pačią dieną, kad vartotojui būtų lengviau suprasti.
(5) Atsižvelgiant į Europos bendrijos išsiplėtimą nuo 2004 m. gegužės 1 d., naujus produktus reikės įtraukti į Reglamento (EB) Nr. 1255/96 priedą, įsigaliosiantį nuo tos dienos.
(6) Reikėtų atitinkamai iš dalies pakeisti Reglamentą (EB) Nr. 1255/96.
(7) Atsižvelgiant į ekonominę šio reglamento svarbą, būtina remtis skubumo motyvu, kuris numatytas Europos Sąjungos sutarties ir Europos Bendrijų steigimo sutarčių protokolo dėl nacionalinių parlamentų vaidmens Europos Sąjungoje I.3 punkte.
(8) Dėl to, kad šis reglamentas turi būti taikomas nuo 2004 m. sausio 1 d., jis turėtų įsigalioti nedelsiant,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1255/96 priedas pakeičiamas šio reglamento I priedu.
2 straipsnis
Šio reglamento II priede išvardyti produktai įrašomi į Reglamento (EB) Nr. 1255/96 priedą.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
1 straipsnis taikomas nuo 2004 m. sausio 1 d.
2 straipsnis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 22 d.